**Predkladacia správa**

 Návrh zákona, ktorým sa mení a dopĺňa zákon č. 80/1997 Z. z. o Exportno-importnej banke Slovenskej republiky v znení neskorších predpisov a ktorým sa menia a dopĺňajú niektoré zákony, bol vypracovaný na základe Plánu legislatívnych úloh vlády Slovenskej republiky na rok 2019 v spolupráci s Ministerstvom zahraničných vecí a európskych záležitostí Slovenskej republiky.

 Cieľom predloženého návrhu zákona je vytvorenie legislatívnych predpokladov pre efektívnejšie fungovanie špecializovaných finančných subjektov, ktorými sú Exportno-importná banka Slovenskej republiky (ďalej len „Eximbanka“), Fond ochrany vkladov a Národný fond pre riešenie krízových situácií na finančnom trhu (ďalej len „Národný fond“).

Hlavnými dôvodmi novelizácie zákona o Eximbanke sú rozšírenie činností Eximbanky o vykonávanie finančných nástrojov Európskej únie určených na rozvojovú spoluprácu a umožnenie Eximbanke priamo financovať a spolufinancovať zvýhodnené vývozné úvery v rámci realizácie rozvojovej spolupráce. Súvisiaca novelizácia zákona o rozvojovej spolupráci sa využila aj na úpravu iných nástrojov rozvojovej spolupráce, pričom do vykonávania finančných nástrojov Európskej únie určených na rozvojovú spoluprácu sa navrhuje zapojiť aj Slovenskú agentúru pre medzinárodnú rozvojovú spoluprácu.

Dôvodom novelizácie zákona o ochrane vkladov a zákona o riešení krízových situácií na finančnom trhu je vytvorenie alternatívy pre efektívnejšiu, ale zároveň rovnako bezpečnú správu peňažných prostriedkov Fondu ochrany vkladov a Národného fondu.

 Predpokladané vplyvy na rozpočet verejnej správy a na podnikateľské prostredie sú vyjadrené v doložke vybraných vplyvov. Návrh zákona nemá vplyvy na manželstvo, rodičovstvo a rodinu, nemá sociálne vplyvy, vplyvy na životné prostredie, na informatizáciu spoločnosti ani na služby verejnej správy pre občana.

 Návrh zákona nemusí byť predmetom vnútrokomunitárneho pripomienkového konania.

 Vzhľadom na potrebu urýchleného zabezpečenia legislatívnych predpokladov pre zefektívnenie činností Eximbanky, Fondu ochrany vkladov a Národného fondu, ako aj z dôvodu zámeru čo najskôr implementovať do praxe nové nástroje rozvojovej spolupráce, sa účinnosť zákona navrhuje od 1. októbra 2019.

 Návrh zákona nie je v rozpore s Ústavou Slovenskej republiky a inými zákonmi Slovenskej republiky a medzinárodnými zmluvami, ktorými je Slovenská republika viazaná.